62024TO0392_RES
T‑392/24. sz. ügy
Raf VerbekeésElias Vlerick
kontra
Európai Parlamentésaz Európai Unió Tanácsa
A Törvényszék végzése (hatodik tanács), 2024. november 26.
„Megsemmisítés iránti kereset – (EU) 2024/1263 rendelet – (EU) 2024/1264 rendelet – (EU) 2024/1265 irányelv – Jogalkotási aktus – Végrehajtási intézkedéseket maga után vonó jogi aktus – Közvetlen érintettség hiánya – Nyilvánvaló elfogadhatatlanság – A belga alkotmánybírósággal folytatott »alkotmányos párbeszéd« iránti kérelem – A hatáskör nyilvánvaló hiánya”
Megsemmisítés iránti kereset – Természetes vagy jogi személyek – Az EUMSZ 263. cikk negyedik bekezdésének értelmében vett rendeleti jellegű jogi aktus fogalma – Valamennyi általános hatályú aktus, a jogalkotási aktus kivételével – 2024/1263 és 2024/1264 rendelet – A rendes jogalkotási eljárás, illetve a különleges jogalkotási eljárás szerint elfogadott rendeletek – Kizártság
(EUMSZ 263. cikk, negyedik bekezdés; EUMSZ 289. cikk, (1)–(3) bekezdés; 2024/1263 európai parlamenti és tanácsi rendelet; 2024/1264 tanácsi rendelet)
(lásd: 8–12. pont)
Megsemmisítés iránti kereset – Természetes vagy jogi személyek – Őket közvetlenül és személyükben érintő jogi aktusok – Közvetlen érintettség – Szempontok – A felperes jogi helyzetére gyakorolt kötelező joghatások közvetlen kiváltása – Hiány – Nyilvánvaló elfogadhatatlanság
(EUMSZ 263. cikk, negyedik bekezdés; 2024/1263 európai parlamenti és tanácsi rendelet, 1. cikk, (1) és (2) bekezdés; 2024/1264 tanácsi rendelet; 2024/1265 tanácsi irányelv, (8) preambulumbekezdés)
(lásd: 17–25., 27–29. pont)
Összefoglalás
A Törvényszék, amelyhez olyan megsemmisítés iránti keresetet nyújtottak be, amelyet mint nyilvánvalóan elfogadhatatlant elutasít, pontosításokkal szolgál a nem privilegizált felpereseknek az EUMSZ 263. cikk negyedik bekezdése szerinti, az Európai Unió azon jogi aktusaival szembeni ilyen kereset benyújtására vonatkozó kereshetőségi jogával kapcsolatban, amelyeknek nem címzettjei, közelebbről a közvetlen érintettség feltételét illetően.
E kereset a 2024/1263 (
1
) és a 2024/1264 (
2
) rendelet, valamint a 2024/1265 (
3
) irányelv (a továbbiakban együttesen: megtámadott jogi aktusok) ellen irányult, amelyek célja az Unió gazdasági kormányzási keretének a költségvetési fegyelemre és a tagállamok adósságának fenntarthatóságára vonatkozó célkitűzések fényében történő megreformálása.
Másodlagosan a felperesek azzal a kérelemmel fordultak a Törvényszékhez, hogy folytasson „alkotmányos párbeszédet” a belga alkotmánybírósággal a megtámadott jogi aktusok belga hatóságok általi végrehajtásáról, amelyet a Törvényszék a hatáskörének nyilvánvaló hiánya miatt elutasít.
A Törvényszék álláspontja
A Törvényszék elöljáróban emlékeztet arra, hogy az EUMSZ 263. cikk negyedik bekezdése három olyan esetet különböztet meg, amelyekben valamely természetes vagy jogi személy által indított megsemmisítés iránti kereset elfogadhatónak nyilvánítható, azaz ha az a neki címzett vagy az őt közvetlenül és személyében érintő jogi aktusok ellen irányul, vagy rendeleti jellegű jogi aktusok ellen, ha azok őt közvetlenül érintik, és nem vonnak maguk után végrehajtási intézkedéseket.
Mindenekelőtt a Törvényszék megállapítja, hogy mivel a felperesek nem címzettjei a megtámadott jogi aktusoknak, nem rendelkeznek az első eset szerinti keresetindítási joggal.
Ezt követően az elsőként vizsgált harmadik esetet illetően a Törvényszék kifejti, hogy a „rendeleti jellegű jogi aktus” kifejezés nem foglalja magában a jogalkotási aktusokat, vagyis azokat az aktusokat, amelyeket a „rendes jogalkotási eljárásnak” és a „különleges jogalkotási eljárásnak” nevezett eljárások szerint fogadnak el. (
4
)
E tekintetben rámutat egyrészt arra, hogy a 2024/1263 rendeletet és a 2024/1264 rendeletet a rendes, illetve a különleges jogalkotási eljárás keretében fogadták el, ezért azok nem rendeleti jellegű jogi aktusok, másrészt pedig arra, hogy a 2024/1265 irányelv joghatásainak a felperesek tekintetében való megvalósulásához az EUMSZ 263. cikk negyedik bekezdése értelmében vett végrehajtási intézkedésekre, vagyis olyan nemzeti átültető intézkedésekre van szükség, amelyek a nemzeti bíróságok előtt bírósági felülvizsgálat tárgyát képezhetik.
Arra a következtetésre jut, hogy a felperesek nem rendelkeznek a megtámadott jogi aktusokkal szembeni, az EUMSZ 263. cikk negyedik bekezdésében foglalt harmadik eset értelmében vett keresetindítási joggal.
Végül, ami az e cikkben említett második esetet illeti, a Törvényszék hangsúlyozza, hogy a megtámadott jogi aktusok megsemmisítésére irányuló első kereseti kérelem csak annyiban nyilvánítható elfogadhatónak, amennyiben a felpereseket a megtámadott jogi aktusok közvetlenül és személyükben érintik.
E tekintetben jelzi, hogy a kereset tárgyát képező jogi aktus akkor érint közvetlenül valamely nem privilegizált felperest, ha két együttes feltétel teljesül. Egyrészt a vitatott intézkedésnek közvetlen hatást kell gyakorolnia a jogi helyzetére, másrészt pedig nem hagyhat mérlegelési jogkört az intézkedés végrehajtására kötelezett címzettek számára.
Az első feltételt illetően állandó ítélkezési gyakorlat, hogy az EUMSZ 263. cikk szerinti megsemmisítés iránti kereset az intézmények által elfogadott valamennyi olyan rendelkezés tekintetében előterjeszthető, amely kötelező joghatások kiváltására irányul, e rendelkezés formájától függetlenül. Annak megállapításához, hogy a jogi aktus kivált‑e ilyen joghatásokat, és ezáltal ilyen kereset tárgyát képezheti‑e, e jogi aktus lényegét kell figyelembe venni, és e hatásokat olyan objektív kritériumok alapján kell megítélni, mint az említett jogi aktus tartalma, adott esetben figyelembe véve az elfogadásának körülményeit, valamint az azt elfogadó intézmény hatáskörét. Így valamely jogi aktus arra való alkalmassága, hogy közvetlen hatást gyakoroljon valamely természetes vagy jogi személy jogi helyzetére, nem értékelhető pusztán azon tény alapján, hogy ez az aktus irányelv formáját ölti.
A jelen ügyben a Törvényszék rámutat, hogy azon megtámadott jogi aktusok, amelyek az Unió gazdasági kormányzási keretének a költségvetési fegyelemre és a tagállamok adósságának fenntarthatóságára vonatkozó célkitűzések fényében történő megreformálására irányulnak, a tagállamokra alkalmazandók, amennyiben a tagállamok gazdasági kormányzási keretét szabályozzák, különösen a nemzeti költségvetési‑strukturális terveket, a közös valutát bevezető tagállamok túlzott hiány esetén követendő eljárását, valamint a túlzott költségvetési hiány elkerülése érdekében a tagállamok költségvetési keretrendszerére vonatkozó szabályokat írják elő.
Következésképpen a megtámadott jogi aktusok nem alkalmasak arra, hogy közvetlen hatást gyakoroljanak a felperesek saját jogi helyzetére. Ezt a következtetést egyébiránt megerősítik a felpereseknek a keresetlevélben szereplő állításai, mivel nem jelölik meg a megtámadott jogi aktusok egyetlen olyan konkrét rendelkezését sem, amely hatást gyakorolhatna a jogi helyzetükre, sem pedig az említett helyzetre gyakorolt konkrét joghatást. Közelebbről a megtámadott jogi aktusoknak a Gent városához hasonló közjogi jogalany irányítására és jogaira gyakorolt, általuk állított esetleges hatásai nem minősülhetnek a felperesek jogi helyzetére közvetlenül gyakorolt hatásoknak.
A Törvényszék megállapítja, hogy mivel a közvetlen érintettség feltétele nem teljesül, a felperesek nem rendelkeznek az EUMSZ 263. cikk negyedik bekezdésében foglalt második eset alapján kereshetőségi joggal a megtámadott jogi aktusok megsemmisítése iránti kereset vonatkozásában.
Következésképpen a Törvényszék az első kereseti kérelmet mint nyilvánvalóan elfogadhatatlant elutasítja, mivel a felperesek a megtámadott jogi aktusok megsemmisítése iránti kereshetőségi jogukat az EUMSZ 263. cikk negyedik bekezdésében említett egyik esetre sem alapíthatják.
(
1
)	A gazdaságpolitikák hatékony összehangolásáról és a többoldalú költségvetési felügyeletről, valamint az 1466/97/EK tanácsi rendelet hatályon kívül helyezéséről szóló, 2024. április 29‑i (EU) 2024/1263 európai parlamenti és tanácsi rendelet (HL L, 2024/1263).
(
2
)	A túlzott hiány esetén követendő eljárás végrehajtásának felgyorsításáról és pontosításáról szóló 1467/97/EK rendelet módosításáról szóló, 2024. április 29‑i (EU) 2024/1264 tanácsi rendelet (HL L, 2024/1264).
(
3
)	A tagállamok költségvetési keretrendszerére vonatkozó követelményekről szóló 2011/85/EU irányelv módosításáról szóló, 2024. április 29‑i (EU) 2024/1265 tanácsi irányelv (HL L, 2024/1265).
(
4
)	Az EUMSZ 289. cikk (1) és (3) bekezdése alapján.